ຫວຽດນາມ ສະໜັບສະໜູນຂໍ້ລິເລີ່ມຂອງ ILO ໃນການສ້າງໂຄງການດຳເນີນງານກ່ຽວກັບການອົບພະຍົບຢ່າງສະເໝີພາບ
12 ມິຖຸນາ 2014 - 13:08:58
ທ່ານນາງລັດຖະມົນຕີກະຊວງແຮງງານທະຫານເສຍອົງຄະ
ແລະ ສົງຄົມຫວຽດນາມ ຟ້າມທິຫາຍຈວຽນ
(ພາບ: TTXVN)
(vovworld) – ຫວຽດນາມ ສະໜັບສະໜູນຂໍ້ລິເລີ່ມຂອງ ILO ໃນການສ້າງໂຄງການດຳເນີນງານກ່ຽວກັບການອົບພະຍົບຢ່າງສະເໝີພາບ, ທ່ານນາງລັດຖະມົນຕີກະຊວງແຮງງານທະຫານເສຍອົງຄະ ແລະ ສັງຄົມຫວຽດນາມ ຟ້າມທິຫາຍຈວຽນ ໄດ້ເນັ້ນນັກຄືດັ່ງກ່າວໃນບົດທາບທາມຄວາມເຫັນທີ່ສະເໜີຢູ່ກອງປະຊຸມສຸດຍອດສະມັດຊາໃຫຍ່ອົງການແຮງງານສາກົນ (ILO) ຄັ້ງທີ 103 ເຊິ່ງດຳເນີນໄປຢູ່ເຊີແນວ, ປະເທດສະວິດ. ຕໍ່ໜ້າຜູ້ແທນ 4000 ທ່ານທີ່ມາຈາກ 185 ປະເທດສະມາຊິກ, ທ່ານນາງລັດຖະມົນຕີ ຟ້າມທິຫາຍຈວຽນ ເນັ້ນໜັກວ່າ ເລື່ອງຊຸກຍູ້ ແລະ ສ້າງວຽກເຮັດງານທຳຢ່າງໝັ້ນຄົງໃຫ້ຄົນງານອົບພະຍົບ ຍາມໃດກໍ່ແມ່ນຈຸດໝາຍໃຫ້ບຸລິມະສິດຂອງຫວຽດນາມ ແລະ ໄດ້ຮັບການປະຕິບັດຜ່ານການປັບປຸງ ແລະ ເພີ່ມທະວີລັກສະນະປະຕິບັດຂອງກົດໝາຍຫວຽດນາມ.
ຫວຽດນາມ ສະໜັບສະໜູນບັນດາຄວາມມານະພະຍາຍາມຂອງ ILO ເພື່ອແນໃສ່ປົກປ້ອງສິດ ແລະ ຜົນປະໂຫຍດອັນຊອບທຳຂອງຄົນງານ. ບົນຈິດໃຈນັ້ນ, ຫວຽດນາມ ເດັດດ່ຽວຄັດຄ້ານ ແລະ ຮຽກຮ້ອງຍຸດຕິບັນດາການກະທຳລ່ວງລ້ຳ ແລະ ເກາະຜິດໃນເຂດທະເລທີ່ຂຶ້ນກັບອະທິປະໄຕ ແລະ ສິດອຳນາດສານຂອງຫວຽດນາມ ຢູ່ທະເລຕາເວັນອອກຄືໃນປະຈຸບັນ, ບັນດາການກະທຳນັ້ນໄດ້ນາບຂູ່ຢ່າງຮ້າຍແຮງເຖິງສະພາບແວດລ້ອມແຫ່ງການເຮັດວຽກຢ່າງປອດໄພ ແລະ ບັນດາການເຄື່ອນໄຫວລ້ຽງຊີບຂອງຄົນງານຫວຽດນາມ ບົນທະເລ, ໄປຝືນກັບບັນດາມາດຖານແຮງງານສາກົນ ແລະ ສົນທິສັນຍາຂອງ ILO ກ່ຽວກັບແຮງງານຢູ່ທະເລ. ຫວຽດນາມ ຮຽກຮ້ອງໃຫ້ບັນດາປະເທດ ແລະ ປະຊາຄົມສາກົນ ສະໜັບສະໜູນຄວາມມານະພະຍາຍາມແກ້ໄຂການຂັດແຍ້ງຢູ່ເຂດດັ່ງກ່າວ ດ້ວຍບັນດາມາດຕະການສັນຕິພາບ, ເໝາະສົມກັບກົດໝາຍສາກົນ ເພື່ອປົກປ້ອງຜົນປະໂຫຍດອັນຊອບທຳໃຫ້ແກ່ຄົນງານຫວຽດນາມ.